“ดาวโจนส์ฟิวเจอร์” ร่วงกว่า 200 จุด นลท.จับตาผลประกอบการบจ.-กังวลเฟดขึ้นดบ.
“ดาวโจนส์ฟิวเจอร์” ร่วงกว่า 200 จุด นลท.จับตาผลประกอบการบจ.สหรัฐ ที่จะทยอยประกาศสัปดาห์นี้ พร้อมจับตาประชุมเฟด 3-4 พ.ค.65 กังวลขึ้นดอกเบี้ยเร็ว สกัดเงินเฟ้อ
“ดาวโจนส์ฟิวเจอร์” ร่วงกว่า 200 จุด นลท.จับตาผลประกอบการบจ.สหรัฐ ที่จะทยอยประกาศสัปดาห์นี้ พร้อมจับตาประชุมเฟด 3-4 พ.ค.65
26 เม.ย. 2565

ดัชนีดาวโจนส์ฟิวเจอร์ร่วงลงกว่า 200 จุดในวันนี้ ขณะที่นักลงทุนจับตาผลประกอบการของบริษัทจดทะเบียน
โดย ณ เวลา 20:16 น.ตามเวลาไทย ดัชนีดาวโจนส์ฟิวเจอร์ลบ 223 จุด หรือ 0.66% สู่ระดับ 33,742 จุด
ขณะที่ดัชนีดาวโจนส์ปิดตลาดวานนี้บวก 238.06 จุด หรือ 0.70% ท่ามกลางการซื้อขายที่ผันผวน หลังจากดิ่งลงเกือบ 500 จุดในการซื้อขายระหว่างวัน ต่อเนื่องจากที่ทรุดตัวลงเกือบ 1,000 จุดเมื่อวันศุกร์ ท่ามกลางความวิตกกังวลเกี่ยวกับผลกระทบต่อเศรษฐกิจสหรัฐจากการที่ธนาคารกลางสหรัฐ (เฟด) เร่งปรับขึ้นอัตราดอกเบี้ย
ทั้งนี้นักลงทุนจับตาผลประกอบการของบริษัทไมโครซอฟท์ และอัลฟาเบท ซึ่งเป็นบริษัทแม่ของกูเกิล หลังจากปิดตลาดวันนี้ ส่วนบริษัทแอปเปิล, แอมะซอน รวมทั้งบริษัทเมตา แพลตฟอร์มส์ หรือเฟซบุ๊ก จะเปิดเผยผลประกอบการในสัปดาห์นี้
โดยบริษัทจดทะเบียน 102 แห่งในดัชนี S&amp;P 500 ได้รายงานผลประกอบการในไตรมาสแรกแล้ว โดย 77.5% ในจำนวนดังกล่าวมีกำไรสูงกว่าตัวเลขคาดการณ์ของนักวิเคราะห์
อย่างไรก็ดีตลาดจับตาการประชุมนโยบายการเงินของเฟดในวันที่ 3-4 พ.ค. ท่ามกลางความวิตกเกี่ยวกับการเร่งปรับขึ้นอัตราดอกเบี้ยของเฟด หลังจากนายเจอโรม พาวเวล ประธานเฟด กล่าวว่า เขาสนับสนุนให้เฟดดำเนินการเร็วขึ้นเพื่อต่อสู้กับเงินเฟ้อ และระบุว่ามีโอกาสที่เฟดจะปรับขึ้นอัตราดอกเบี้ย 0.50% ในการประชุมเดือนพ.ค. ซึ่งจะเป็นครั้งแรกที่เฟดปรับขึ้นอัตราดอกเบี้ย 0.50% นับตั้งแต่ปี 2543
นอกจากนี้ตลาดยังกังวลว่าเฟดจะปรับขึ้นอัตราดอกเบี้ยแรงขึ้นหลังเดือนพ.ค. โดยอาจปรับขึ้น 0.75% เพื่อสกัดเงินเฟ้อ